b'\n_START_ARTICLE_\nPejotl\n_START_SECTION_\nSplo\xc5\xa1na zgradba\n_START_PARAGRAPH_\nNadzemni deli rastline so sestavljeni iz osmih do desetih mehkomesnatih diskov oz. lusk, med katerimi je v\xc4\x8dasih te\xc5\xbeko dolo\xc4\x8diti meje. Iz teh lusk poganjajo beli oz. sivkasti laski, ki lahko imajo videz olesenelih izrastkov. Je majhna rastlina, ki zraste od 15\xe2\x80\x9320 cm v dol\xc5\xbeino in je sivozelene barve. Ima repaste korenine, ki lahko v optimalnih razmerah zrastejo tudi do 40 cm v globino. Rastlina ne cveti redno, cvetovi pa se razvijejo iz laskov na vrhu kaktusa, ki so beloro\xc5\xbenate barve. Po cvetenju se lahko pojavi podolgovat ro\xc5\xbenat plod grenko-sladkega okusa, ki med zorenjem po\xc4\x8drni in lahko pri zrelih rastlinah vsebuje do 30 semen.\n_START_SECTION_\nRaz\xc5\xa1irjenost\n_START_PARAGRAPH_\nPejotl izvira iz osrednjeameri\xc5\xa1kih pu\xc5\xa1\xc4\x8dav Chihuahua, Coahiula, Nuevo Leon, Tamaulipas, Luis Potosi in Zacatecas ter ju\xc5\xbenih obmo\xc4\x8dij Teksasa. Najdemo ga lahko na nadmorski vi\xc5\xa1ini od 100 do 1500 m, izjemoma do 1900 m, najve\xc4\x8dkrat v okolici apnen\xc4\x8dastih tvorb.\n_START_SECTION_\nUporaba\n_START_PARAGRAPH_\nTamkaj\xc5\xa1nji Indijanci so ga uporabljali v svoji tradicionalni medicini in ob najrazli\xc4\x8dnej\xc5\xa1ih obredih, prav tako so znana romanja v sveto de\xc5\xbeelo pejotla Wirikuto. Indijanci so diskaste izrastke nadzemnih delov razrezali na rezine, jih posu\xc5\xa1ili na soncu; to so meskalinski gumbki (angl. mescal buttons, peyote buttons). Te so nato pri obredih poslinili, posvaljkali v kroglice, tem jih 10 do 12 \xc4\x8dim hitreje pogoltnili, da so se \xc4\x8dim bolj izognili neprijetnemu okusu.\n_START_SECTION_\nMeskalin\n_START_PARAGRAPH_\nMeskalin je leta 1897 prvi izoliral Arthur Heffter, leta 1919 pa ga je prvi sintetiziral Ernst Sp\xc3\xa4th, to je bil eden prvih sintetiziranih alkaloidov._NEWLINE__NEWLINE_Sve\xc5\xbe pejotl vsebuje 0,4\xc2\xa0% meskalina, posu\xc5\xa1en pa 3\xe2\x80\x936\xc2\xa0%._NEWLINE__NEWLINE_Peroralni odmerek meskalina, ki naj bi povzro\xc4\x8dil spremenbe v dojemanju okolice, naj bi bil nekje med 200 in 400 mg, kar je ekvivalentno pribli\xc5\xbeno 10 do 20 g meskalinskih gumbkov._NEWLINE_ _NEWLINE_Meskalin na telo deluje podobno kot LSD ali psilocibin, vendar je njegov u\xc4\x8dinek bistveno \xc5\xa1ibkej\xc5\xa1i, znani pa so primeri navzkri\xc5\xbene tolerance med omenjenimi spojinami. Tako kot LSD in psilocibin tudi meskalin deluje kot agonist serotoninskih receptorjev (5-HT), in sicer deluje na podtip 2A._NEWLINE__NEWLINE_Po aplikaciji se iz telesa izlo\xc4\x8da s se\xc4\x8dem, 20\xe2\x80\x9350\xc2\xa0% se ga izlo\xc4\x8di nespremenjenega, ostalo pa v obliki karboksilata, po \xc5\xa1estih urah se izlo\xc4\x8di pribli\xc5\xbeno 1/2 zau\xc5\xbeite koli\xc4\x8dine. Pri zau\xc5\xbeitju pribli\xc5\xbeno 350 mg meskalina je kronolo\xc5\xa1ki potek dogodkov dokaj ponovljiv. Po pribli\xc5\xbeno pol ure pride do slabosti (navzeje), ki jo pogosto spremlja bruhanje, v\xc4\x8dasih pa se pojavi tudi driska. Po pribli\xc5\xbeno eni uri prenehajo simptomi iz prve faze, pojavijo pa se prve spremenbe percepcije okolice. Ta faza se nadaljuje in razvija \xc5\xa1e naslednji dve do tri ure, opaznih znakov pa v tem obdobju prakti\xc4\x8dno ni oz. so minimalni: pojavi se padec krvnega tlaka in utripa pod za\xc4\x8detno vrednost. \xc4\x8clovek si na\xc4\x8deloma popolnoma opomore v dvanajstih urah po intoksikaciji, z dobrim spominom na vtise in dogodke med le-to. Ta potek je na\xc4\x8deloma predvidljiv, izkustva pa so odvisna od vsakega posameznika.'